**PATARIMAI TĖVAMS, AUGINANTIEMS VAIKĄ SU INTELEKTO SUTRIKIMU**

Intelekto negalia nustatoma tuomet, kai asmenys pasižymi reikšmingai žemesniu intelektinio funkcionavimo lygiu ir susiduria su sunkumais atlikdami kognityvines ir praktines užduotis, bendraudami, spręsdami kasdienines problemas. Mokinių su intelekto sutrikimu veikloje atsiskleidžia loginio ir abstraktaus mąstymo sunkumai. Kadangi akademinė veikla daugiausiai remiasi kognityviniais gebėjimais, intelekto sutrikimą turintiems mokiniams būtina individualizuoti ugdymo programas. Jiems reikia pagalbos sudėtingose socialinėse situacijose, darbinėje veikloje, planuojant savo laisvalaikį. Teikiant ugdymosi poreikius atliepiančią švietimo pagalbą, nežymiai sutrikusio intelekto mokiniai gali įgyti žinių ir gebėjimų, būtinų profesijos mokymuisi ir vėliau sėkmingai integracijai darbo rinkoje. Vidutiniškai ir žymiai sutrikusio intelekto mokiniams švietimo pagalba padeda tapti savarankiškesniems. Visgi kiekvienas intelekto sutrikimą turintis mokinys yra savitas, o gebėjimai priklauso nuo intelekto negalios sunkumo, pedagoginės pagalbos savalaikiškumo, gretutinių sutrikimų. Jų ugdymosi pažanga ir pasiekimai labai priklauso ne tik nuo pedagogų, bet ir nuo tėvų ar globėjų indėlio ugdant kompetencijas.

**Patarimai tėvams, auginantiems vaiką su nežymiu intelekto sutrikimu**

**Pažinimo kompetencija**

1. Teorinę informaciją susieti su mokinio kasdieniu gyvenimu ir asmenine patirtimi.
2. Išskirti ir kartoti svarbiausias taisykles.
3. Paaiškinti rečiau vartojamų žodžių reikšmes.
4. Naudoti kuo daugiau vaizdinių priemonių, prieinamų ir suprantamų mokiniui.
5. Vengti vartoti vaizdingus posakius, perkeltinės reikšmės žodžius.
6. Siekiant tolimesnio tikslo, numatyti artimus tikslus.
7. Padrąsinti, pastiprinti vaiką, priimant savarankiškus sprendimus.

**Komunikavimo kompetencija**

1. Su vaiku kalbėti praktinėmis temomis nesudėtinga kalba ir normaliu tempu, nes vaikas sunkiai supranta teorinį turinio pranešimą.
2. Dažnai žiniasklaidoje perskaityti paprastus pranešimus ir reklamas.
3. Skatinti vaikus įvardinti savo veiksmus, atpažinti jų poreikius ir norus.
4. Mokyti žodžiu ir raštu pateikti svarbiausius asmeninius duomenis (vardą, pavardę, adresą).
5. Skatinti teisingai nurašyti neilgą ir nesudėtingą tekstą.
6. Sudaryti planą su pagalba užrašyti paprastais sakiniais svarbiausias girdėtas istorijas, įvykius. Taip skatinti sukurti rišlų, nuoseklų pasakojimą, ypač raštu.

**Socialinė ir emocinė kompetencija**

1.Padėti vaikui spręsti konfliktines situacijas.

2. Padėti įvardinti savo emocijas, nuotaikas, savijautą.

3. Stiprinti priežasties- pasekmės ryšius, remiantis gyvenimiškais pavyzdžiais.

4. Vengti humoro, pajuokavimo.

5. Sieti sveiką gyvenseną su savijauta ir sveikata.

**Pilietiškumo kompetencija**

1. Padėti vaikui žinoti savo pareigas artimoje aplinkoje (klasėje, kieme ir pan.).
2. Aktyviai dalyvauti bendruomenės renginiuose, įsitraukiant į ekologines veiklas.
3. Supažindinti su pagrindinėmis žmogaus teisėmis.

**Kūrybiškumo kompetencija**

1. Kartu su vaiku, pasinaudojant jo turimais įgūdžiais ir žinomais būdais, sukurti piešinį, paveikslą ir jį aptarti.

2. Mokyti kartu su vaiku pasidžiaugti savo ir kito vizualinės ar kt. kūrybos rezultatu.

3. Esant reikalui, skatinti ir padėti vaikui sukurti naują produktą (keramikos darbelį ar pan.)

4. Visada įvertinti vaiko pastangas ir sukurtą objektą.

**Kultūrinė kompetencija**

1. Kuo dažniau lankyti įvairius kultūros objektus ir įvardinti, kas patiko ir kodėl.

2. Visada kartu su vaiku aptarti kultūros reiškinius ir formas (parodas, koncertus, pasakas, tradicijas, kt.), siekiant kultūrinio išprusimo.

3. Nuolat lankyti įvairius kultūrinius renginius ir aptarti jų žanrus.

4. Mokyti įvardinti, ar patiko ir kas patiko renginyje: kino filme, spektaklyje.

**Patarimai tėvams, auginantiems vaiką su vidutiniu ir žymiu intelekto sutrikimu**

**Pažinimo kompetencija**

1. Sudėtingą užduotį išskaidyti mažesniais žingsneliais.
2. Mokant atskirti panašias figūras, naudoti daugiau vaizdinių priemonių.
3. Veiksmų seką pavaizduoti vaikui suprantamais simboliais.
4. Laiko sąvokas susieti su mokinio patirtimi (vakar, šiandien, rytoj).
5. Leisti įsisavinti informaciją, atliekant praktinius veiksmus.
6. Prieš atliekant bendrą veiklą, priminti tinkamo elgesio taisykles.
7. Daugiau atlikti praktinių užduočių paveikslėlis- daiktas.

**Komunikavimo kompetencija**

1. Skatinti vaikus išklausyti ir suvokti nesudėtingą žodinę informaciją.
2. Vykdyti vienpakopius prašymus ir instrukcijas.
3. Naudoti alternatyviąją komunikaciją, išreiškiant savo pagrindinius poreikius.
4. Siekti, kad suprastų, kai simboliu, gestu rodoma „taip“ ir „ne“.
5. Bendravimui naudoti žemąsias technologijas (komunikatorius).

**Socialinė ir emocinė kompetencija**

1. Mokyti taikyti išmoktas taisykles kitose aplinkose.
2. Kartoti nuolat išmoktas taisykles.
3. Mokyti padėti kitam.
4. Aiškinti, kam ir kaip rodyti draugiškumą.
5. Daugiau naudoti verbalinę kalbą.

**Pilietiškumo kompetencija**

1. Mokyti atpažinti Lietuvos vėliavą.
2. Nuolat priminti, kad giedant Lietuvos himną reikia stovėti.
3. Dalyvauti aplinkos tvarkymo akcijose su kito asmens pagalba.

**Kūrybiškumo kompetencija**

1. Motyvuoti su pagalba pasirinkti veiklos priemones.

2. Sudaryti sąlygas , kiek įmanoma savarankiškiau pasirinkti ir atlikti kūrybines veiklas, kai teikiama pagalba.

3. Naudoti alternatyvią komunikaciją, lyginant savo ir kitų vaikų sukurtus meninius darbelius ir išrenkant labiausiai patikusį.

**Kultūrinė kompetencija**

1. Ugdyti savarankiškumą dalyvaujant mokyklos renginiuose. Stengtis juose elgtis kultūringai.
2. Kartu su vaiku žiūrėti kino filmą ar jo ištrauką ir tinkamai reaguoti į veikėjų veiksmus.
3. Mokyti suprasti kultūros objektų prasmę stebint ir atpažįstant paprasčiausius kultūros reiškinius (senovinius daiktus, liaudies tradicijas, buities rakandus ir kt.) artimiausioje aplinkoje.
4. Skatinti lankyti artimoje aplinkoje esančius įvairius kultūros objektus su lydinčiojo pagalba.
5. Nuolat raginti parodyti alternatyvia komunikacija, kuris veikėjas ar kultūros objektas patiko ar nepatiko.

**Patarimai tėvams, auginantiems vaiką su labai žymiu intelekto sutrikimu**

**Pažinimo kompetencija**

1. Kuo daugiau užduočių atlikti mokinio regėjimo lauke.
2. Kuo daugiau užduočių atlikti siejant daiktą ir pavadinimą, atliekant užduotis su vaikui įprastais daiktais.
3. Naudoti vaikui įprastų daiktų nuotraukas.

**Komunikavimo kompetencija**

1. Skatinti reaguoti į kvietimą vardu.
2. Mokyti reikšti pagrindinius poreikius naudojant daiktus – simbolius (puodelis – gerti, šaukštas – valgyti ir kt.).
3. Skatinti reaguoti į konkretų garsą skleidžiantį daiktą.

**Socialinė ir emocinė kompetencija**

1. Mokyti atpažinti ,,šypsenėlę“ šalia kitų emocijų.
2. Liepiant, klausiant ar prašant parinkti atitinkamą balso toną ir intonaciją.
3. Daugiau pažinimo veiklų organizuoti naudojant veidrodį.

**Pilietiškumo kompetencija**

1. Skatinti vaikus dalyvauti renginiuose, kuriuose yra daug aktyvios veiklos.

**Kūrybiškumo kompetencija**

1. Kartu su vaiku tikslingai veikti su įvairių faktūrų medžiagomis: popierių plėšyti, glamžyti, molį ar tešlą maigyti, daryti ,,pirštų antspaudus“ ir kt.
2. Su pagalba kurti prasmingą piešinį, piešiant pirštais, kitomis netradicinėmis priemonėmis ( pvz. kempinėle, dantų šepetėliu ir kt.).

**Kultūrinė kompetencija**

1. Kartu su vaiku stebėti TV ekrane, kompiuteryje, telefone besikeičiančius vaizdus ir mokyti suprasti piešinių, paveikslų, filmų, spektaklių ir kt. turinį.
2. Pasyviai su pagalba dalyvaujant renginyje išbūti iki pabaigos, nekeliant triukšmo.

**Bendrieji patarimai**

1. Skirti didesnį dėmesį vaikų savarankiškumo įgūdžių formavimo tęstinumui namuose.

2. Aktyviau bendradarbiauti su mokyklos specialistais, aktyviau dalyvauti mokyklos administracijos ir specialistų organizuojamose veiklose ir projektuose, renginiuose.

3. Jei turite abejonių, kokią ugdymo įstaigą parinkti savo ugdytiniui: bendrojo ugdymo ar specialiojo ugdymo įstaigą, būtinai su specialistais aptarkite šių abiejų įstaigų privalumus ir trūkumus, išsiaiškinkite kokią įtaką šie privalumai ir trūkumai turėtų būtent jūsų vaiko ugdyme.

4. Išmokti džiaugtis mažais pasiekimais, stiprinant vaiko galias ir gebėjimus meile, rūpesčiu, domėjimusi

5. Nuolat domėtis vaiko pasiekimais, padėti jam įvairiose situacijose, diegti buitinius įgūdžius, elgtis su vaiku kaip su sveiku;

6. Tėvų bendravimo erdvės socialiniame tinkle (galimybė teikti tarpusavio pagalbą, paramą, pasitarti nuotoliniu būdu)

7. Padėti mokiniams išmokti padėti sau (leisti bandyti, veikti be pagalbos)

8. Įgūdžių mokymas, suskaidant užduotis į etapus ( mokyti atlikti užduotį atskirais etapais, pagal instrukcijas)

9. Kiekvienas pedagogas tai pat turi būt išgirstas ir kiekvienas jo rūpestis turi būti analizuojamas.

10. Dėl turimo sutrikimo mokinys gal negali būti akademiškai pažangus, bet jis gal gerai geba šokti, sportuoti, ar būti geru amatininkus, iš ko jis vėliau galės duoną valgyti, todėl labai svarbu lankyti neformaliojo ugdymo būrelius.

11. Mokinių tėvams patartina lankyti savipagalbos grupes